เอไอเอขยายเวลาชำระเบี้ยช่วยน้ำท่วม
เอไอเอ ขยายเวลาชำระเบี้ยจาก 31 วัน เป็น 91 วัน ช่วยลูกค้าน้ำท่วม
5 เม.ย. 2554

เอไอเอ ขยายเวลาชำระเบี้ยจาก 31 วัน เป็น 91 วัน ช่วยลูกค้าน้ำท่วม
นายคาร์ล เบม ประธานเจ้าหน้าที่ฝ่ายปฏิบัติการ เอไอเอ ประเทศไทย กล่าวว่า บริษัทได้ออกมาตรการพิเศษเพื่อช่วยเหลือผู้เอาประกันภัยของเอไอเอที่ประสบภัยน้ำท่วมที่กรมธรรม์ครบกำหนดชำระเบี้ยประกันภัยในช่วงระหว่าง 1 มี.ค. – 30 เม.ย. 2554 โดยบริษัทจะขยายระยะเวลาผ่อนผันการชำระเบี้ยประกันภัยจากปกติ 31 วันเป็น 91 วันทุกรายงวดชำระเบี้ยประกันภัยรวมทั้งรายเดือน โดยกรมธรรม์ที่ชำระเบี้ยประกันภัยในช่วงระยะเวลาผ่อนผันนี้ถือว่ากรมธรรม์มีผลบังคับ และสามารถใช้สิทธิเบิกสินไหมทดแทนได้ครบถ้วนตามเงื่อนไขของกรมธรรม์ 
นอกจากนี้ บริษัทจะผ่อนผันยกเว้นดอกเบี้ยสำหรับการต่ออายุกรมธรรม์และการชำระคืนเงินกู้อัตโนมัติเต็มจำนวนที่ดำเนินการภายใน 150 วันนับจากวันครบกำหนด โดยข้อกำหนดและเงื่อนไขบางประการขึ้นอยู่กับการอนุมัติของหน่วยราชการที่เกี่ยวข้อง
รวมทั้ง ยกเว้นค่าธรรมเนียมการออกกรมธรรม์และบัตรประจำตัวผู้เอาประกันภัยที่ชำรุดหรือสูญหายจากน้ำท่วมอีกด้วย  บริษัทเชื่อว่ามาตรการเหล่านี้จะช่วยคลายความกังวลและบรรเทาความเดือดร้อนให้แก่ลูกค้าของบริษัทที่ประสบภัยน้ำท่วมจนไม่สามารถชำระเบี้ยประกันภัยได้ตามกำหนด 
สำหรับ มาตรการพิเศษนี้จะสิ้นสุดในวันที่ 30 ก.ย. 2554 นอกจากนี้ เอไอเอ ประเทศไทย ยังได้บริจาคเงินจำนวน 1 ล้านบาทผ่าน “ครอบครัวข่าว 3” เพื่อช่วยเหลือผู้ประสบภัยน้ำท่วมในภาคใต้ และอยู่ในระหว่างหามาตรการช่วยเหลือและบรรเทาทุกข์ด้านอื่นๆต่อไป